Jared Isaacman

**Jared Isaacman** (s. 11. helmikuuta 1983) on yhdysvaltalainen yritysjohtaja ja miljardööri, joka valittiin joulukuussa 2025 Nasan uudeksi pääjohtajaksi.

## Perhe ja uran alku
Jared Isaacman syntyi vuonna 1983 New Jerseyssä isoon juutalaiseen perheeseen. Isaacman ja ystävänsä Brendan Lauber käyttivät ison osan vapaa-ajastaan tietokoneiden korjaamiseen ja verkkosivujen tekemiseen. Isaacman sai high schoolissa kesätyön tietokoneiden myyjänä CompUSAsta, ja sitä kautta hän sai myös it-konsultin paikan Merchant Servicesiltä.

## Yritysjohtajana
Isaacman jätti 16-vuotiaana koulunkäynnin saatuaan vakituisen työpaikan. Hänen vanhempansa vaativat häntä kuitenkin suorittamaan koulun GED-kokeen, jotta hänellä olisi edes high school suoritettuna. Isaacman ehti olla MSI:llä kuuden kuukauden ajan, kun hän perusti jo oman yrityksensä. Hän sai idean siitä, miten kauppiaat pystyisivät ottamaan käyttöön maksupäätteitä ilman valtavaa paperityötä. Hän perusti United Bank Cardin, josta tuli 2018 Shift4 Payments. Yritys on kasvanut Isaacmanin vanhempien autotallista vuoteen 2024 yritykseksi, joka käsittelee yli 260 miljardilla dollarilla rahasiirtoja vuosittain.

Isaacman perusti 2011 puolustusteollisuuden yrityksen Draken Internationalin, joka kouluttaa ilmavoimien lentäjiä. Se myytiin vuonna 2019 Blackstonelle, usealla sadalla miljoonalla dollarilla. Isaacmanin varallisuus kasvoi kaupan myötä yli miljardiin.

## Lentoharrastuksista avaruuteen
Isaacman oli ollut kiinnostunut jo lapsena lentämisestä, ja hän alkoi ottaa vuonna 2004 lentotunteja. Hän teki viisi vuotta myöhemmin Cessna Citation CJ2 -koneella maailmanympärilennon maailmanennätyksen. Hänen lentoonsa meni hieman alle 62 tuntia eli noin 20 tuntia nopeammin kuin edellisen ennätyksen haltija. Isaacman pääsi Draken-yrityksensä kautta myös lentämään muun muassa Mikojan MiG-29- ja Douglas A-4 Skyhawk -suihkukoneilla, mutta hän haaveili edelleen avaruuslennosta.

Isaacman on itse kertonut alkaneensa jo vuonna 2007 taivuttelemaan SpaceX:ää ja muita yksityisiä avaruuslentoyrityksiä suorittamaan kokonaan siviileistä koostuvan lennon. Lopulta vuonna 2021 Inspiration4-lento lähti avaruuteen Floridasta SpaceX:n kapselilla. Se oli neljän hengen lento, joka kiersi maata kolmen päivä ajan. Se oli myös ensimmäinen kiertoradalle päässyt avaruuslento, jossa oli mukana vain siviilihenkilöitä.

Toinen Isaacmanin rahoittama avaruuslento oli Polaris Dawn, joka oli viisi päivää avaruudessa syyskuussa 2024. Sen aikana Isaacman ja Sarah Gillis tekivät lyhyen avaruuskävelyn. Se oli ensimmäinen kerta, kun yksityishenkilöt kävivät avaruuskävelyllä. Sekä Inspiration4 että Polaris Dawn olivat myös hyväntekeväisyystempauksia, ja niillä kerättiin satoja miljoonia St. Juden lastensairaalalle.

## Nasan johtajaksi
Donald Trump ilmoitti joulukuussa 2024 aikovansa nimittää Isaacmanin Nasan uudeksi pääjohtajaksi astuessaan uudelleen Yhdysvaltain presidentiksi. Isaacmania pidettiin epätavallisena valintana, sillä hänellä ei ole yhtään kokemusta valtionhallinnosta eikä ole saanut tieteellistä tai teknistä koulutusta. Trump veti kuitenkin Isaacmanin nimityksen pois toukokuussa 2025, kun hänellä oli ollut julkinen kiistely Isaacmanin liittolaisen Elon Muskin kanssa. Trump sanoi, että Isaacmanin aiemmat yhteydet pitää vielä käydä tarkasti läpi. Trump lopulta nimitti marraskuussa Isaacmanin uudestaan ehdokkaaksi, ja seuraavassa kuussa senaatti vahvisti tämän valinnan Nasan uudeksi pääjohtajaksi. Isaacman kertoi tukevansa muun muassa presidentin tavoitetta Kuun kaivostoiminnasta. Hän astui virkaan 18. joulukuuta.

## Lähteet